Dəvəçi rayonunda yeni inzibati ərazi dairələri yaradılması reallıqlara əsaslanır və yerli əhalinin arzusu ilə həyata keçirilir. Yeni inzibati ərazi dairələrinin yaradılması haqqında müraciətlər müvafiq bələdiyyələrin və icra nümayəndəliklərinin yığıncaqlarında geniş müzakirə edilərək qərarlar qəbul olunmuşdur. Bu məsələlərə Dəvəçi Rayon İcra Hakimiyyətinin başçısı yanında şurada baxılmış və icra hakimiyyətinin başçısı hörmətli Novruz Novruzovun sərəncamı ilə lazımi sənədlər tərtib edilmişdir. Bu sənədlər “Ərazi quruluşu və inzibati ərazi bölgüsü haqqında” Azərbaycan Respublikası Qanununun tələblərinə uyğundur. Qanun layihəsinə Regional məsələlər komitəsinin iclasında baxılaraq Milli Məclisin müzakirəsinə tövsiyə edilmişdir. Hörmətli deputat həmkarlarım, sizdən xahiş edirəm, qanun layihəsinin təsdiq olunmasına səs verəsiniz. Diqqətinizə görə minnətdaram.